  Анжелика Тихонова корреспондент Удмуртиысь гурт возёсъёс но муниципалитетъёс куспын тулыс бусы ужъёслы дасяськонъя конкурс ортчытозы. Со 15-тӥ тулыспалэ кутскиз, нош йылпумъяськоз 15-тӥ оштолэзе, ивортэ гурт возёсъя но сиён-юонъя министерство. Со кизён вакытэз пайдалыко но ӟечлыко ортчытыны мылкыд сётоз шуыса чаклало. Таяз арын кизён улэ 1 миллион 310 сюрс гектар музъемъёсты висъялозы, ӝыныезлэсь бадӟымзэ пудо сиёнлы мынӥсь будосъёс улэ. 80 сюрс гектар музъем тол юослы чакламын (кылем арынлэсь 20 сюрс гектарлы тросгес). 481 сюрс гектар — валэс юослы. Валэс юосты кизьыны 85 процент бусыос дасесь (2016-тӥ арын та вакытэ ик 50 процент вал). Котькуд гектарлы 11,3 килограмм минерал ватсэтъёс дасямын (кылем арын та дырлы ик 7,1 килограмм вал). Тракторъёс 86 процентлы дасесь, гурт возёс техника — 85 процентлы, со кылем арынлэсь 2–3 процентлы тросгес. Элькунамы быдэсак тырмыт тысё но пуртэсо юос, соослэн ӟечлыксы, кылем арен ӵошатыса, 12 процентлы йылӥз — 79 процент луиз. Тегъёс: Ижкар Удмуртия гуртвозёс мерттӥськон гуртвозёсъяминистерство  